ତ୍ରିରଙ୍ଗାର ଅପମାନ କରିଛନ୍ତି କେଜ୍ରିଓ୍ୱାଲ ! ଧଳା ରଙ୍ଗଠୁ ଅଧିକ ରହିଛି ସବୁଜ ରଙ୍ଗ, ସାଙ୍ଘାତିକ ଅଭିଯୋଗ ଆଣିଲେ କେନ୍ଦ୍ରମନ୍ତ୍ରୀ - Prameya News7\nତ୍ରିରଙ୍ଗାର ଅପମାନ କରିଛନ୍ତି କେଜ୍ରିଓ୍ୱାଲ ! ଧଳା ରଙ୍ଗଠୁ ଅଧିକ ରହିଛି ସବୁଜ ରଙ୍ଗ, ସାଙ୍ଘାତିକ ଅଭିଯୋଗ ଆଣିଲେ କେନ୍ଦ୍ରମନ୍ତ୍ରୀ\nନୂଆଦିଲ୍ଲୀ, ୨୮/୦୫ଃ ଦିଲ୍ଲୀ ମୁଖ୍ୟମନ୍ତ୍ରୀ ଅରବିନ୍ଦ କେଜ୍ରିଓ୍ୱାଲ ଜାତୀୟ ପତାକାକୁ କରିଛନ୍ତି ଅପମାନ । ଏପରି ସାଙ୍ଘାତିକ ଅଭିଯୋଗ ଆଣିଛନ୍ତି କେନ୍ଦ୍ରମନ୍ତ୍ରୀ ପ୍ରହ୍ଲାଦ ସିଂ ପଟେଲ । କରୋନା ସଙ୍କଟ ବେଳେ ପୁଣି ମୁହାଁମୁହିଁ ହୋଇଛନ୍ତି କେନ୍ଦ୍ର ସରକାର ଓ ଦିଲ୍ଲୀ ସରକାର । ଏହି ପ୍ରସଙ୍ଗକୁ ନେଇ କେନ୍ଦ୍ରମନ୍ତ୍ରୀ ଦିଲ୍ଲୀ ଉପରାଜ୍ୟପାଳ ଅନିଲ ବୈଜଲ ଓ କେଜ୍ରିଓ୍ୱାଲଙ୍କୁ ଚିଠି ଲେଖିଛନ୍ତି ।\nପ୍ରହ୍ଲାଦ ପଟେଲଙ୍କ କହିବାନୁସାରେ, ସେ ଗତ କିଛିଦିନ ଧରି କେଜ୍ରିଓ୍ୱାଲଙ୍କ ସାମ୍ବାଦିକ ସମ୍ମିଳନୀ ଦେଖୁଛନ୍ତି । ତାଙ୍କ ପଛରେ ଲାଗିଥିବା ତ୍ରିରଙ୍ଗା ପତାକାରେ ଧଳା ରଙ୍ଗ ଉପରେ ସବୁଜ ରଙ୍ଗକୁ ବଢାଇ ଦିଆଯାଇଛି । ଏହାକୁ ନେଇ ସେ କେଜ୍ରିଓ୍ୱାଲ ଓ ଏଲଜିଙ୍କୁ ପତ୍ର ଲେଖିଛନ୍ତି । ଏହାସହ ଏଥିରେ ଥିବା ତ୍ରୁଟି ସୁଧାରିବାକୁ ସେ କେଜ୍ରିଓ୍ୱାଲଙ୍କୁ କହିଛନ୍ତି ।\nଏହାକୁ ନେଇ କେନ୍ଦ୍ରମନ୍ତ୍ରୀ ଅଭିଯୋଗ କରିଛନ୍ତି ଯେ, କେଜ୍ରିଓ୍ୱାଲ ତ୍ରିରଙ୍ଗାର ଅପମାନ କରିଛନ୍ତି । ତ୍ରିରଙ୍ଗାକୁ ଭୁଲ୍ ଭାବେ ଲଗାଯାଇଛି । ଯେଉଁଥିରେ ଧଳା ରଙ୍ଗ କମ୍ ଓ ସବୁଜ ରଙ୍ଗ ଅଧିକ ରହିଛି । ଏହା ଗୃହ ମନ୍ତ୍ରାଳୟ ଦ୍ୱାରା ଜାରି ନିର୍ଦ୍ଦେଶର ଉଲଙ୍ଘନ କରୁଛି ବୋଲି ସେ ଅଭିଯୋଗ କରିଛନ୍ତି ।\nସୂଚନାଯୋଗ୍ୟ, କରୋନାର ଦ୍ୱିତୀୟ ଲହରରେ ଅନେକ ପ୍ରସଙ୍ଗକୁ ନେଇ ଦିଲ୍ଲୀ ସରକାର ଓ କେନ୍ଦ୍ର ସରକାର ମୁହାଁମୁହିଁ ହୋଇଛନ୍ତି । କେତେବେଳେ ବୈଠକର ଲାଇଭକୁ ନେଇ କେଜ୍ରିଓ୍ୱାଲଙ୍କ ବିରୋଧରେ ଅଭିଯୋଗ ଉଠିଛି । ପୁଣି ଅନେକ ସମୟରେ କେଜ୍ରିଓ୍ୱାଲ ଟିକା, ଅକ୍ସିଜେନ୍ ଆଦିକୁ ନଇ କେନ୍ଦ୍ର ଉପରେ ବର୍ଷିଛନ୍ତି ।
